**Poruncitu-mi-a mândra**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Poruncitu-mi-a mândra

Să mă duc până la dânsa.

Duce-m-oi ca un nebun

Pe-o frunziţă de alun.

Trec în vale, mor de sete,

Mă-ntâlnesc cu două fete,

Amândouă-n berte nouă,

Săruta-le-aş pe-amândouă,

Iar pe una totdeauna

Că-i frumoasă ca şi luna.

Copiliţă de boier!

Cată colo-n fund, pe cer,

Vezi cel nour, vezi cel deal?

Vin’ cu badea la Ardeal.

Fata-mi zice: „Eşti nebun,

Mergi pe-o frunză de alun,

Că te-aşteaptă oarecine

Şi râde-n braţe străine.”